Måske er det som en tak for gode som for onde år, at de danske vælgere har udpeget Folketingets nestor, kultur- og kirkeminister Bertel Haarder (V), til landets mest populære minister.

I en måling foretaget af Norstat for Altinget bliver alle ministre bedømt på deres præstation. Der kan gives både positive og negative karakterer, hvilket eksempelvis betyder, at Inger Støjberg, som er populær blandt borgerlige vælgere, men bedømmes negativt af venstrefløjen, lander på et rundt 0. Bertel Haarder, derimod, ham hader de ikke særlig meget ude på venstrefløjen, og de borgerlige holder af ham, som de altid har gjort. Ministeren, hvis navn for nogle årtier siden var synonymt med frustrerede massedemonstrationer, ideologisk kamp om uddannelsessektoren og kontroversielle reformer, er blevet vores yndling.

»Haarder har stået fast og har, ligesom Birthe Rønn Hornbech tidligere, vundet venstrefløjens gunst ved at være en politiker, som man ved, hvor man har. Samtidig har han genopfundet sig selv som kommunikatør på Facebook, selv om han jo egentlig befinder sig et sted i sin karriere, hvor han kunne tillade sig at lade være. Men han har fået øjnene op for mediets muligheder, og det er meget imponerende. Især fordi han veksler gnidningsfrit mellem det alvorlige og det humoristiske«, forklarer kommunikationsekspert og forhenværende særlig rådgiver i Kulturministeriet, Astrid Haug.